## Justícia instal·larà un sistema de làmines de protecció solar en la façana sud-est de la Ciutat de la Justícia de València

*** L’objectiu d’esta actuació és reduir la incidència de la radiació sobre l’edifici i millorar la seua eficiència energètica
* La Conselleria ha licitat la redacció del projecte per un import de 81.384,35 euros**

La Conselleria de Justícia i Administració Pública instal·larà un sistema de protecció solar en els murs cortina de la façana sud-est de la Ciutat de la Justícia de València.

L’objectiu és reduir la incidència de la radiació solar sobre estos, una radiació que augmenta la càrrega tèrmica de l’edifici i fa que les seues condicions de confort tèrmic depenguen de manera quasi exclusiva del sistema de climatització. Es busca també millorar l’eficiència energètica.

La Conselleria ha licitat la redacció de projecte, la direcció d’obra, la direcció d’execució d’obra i la coordinació de seguretat i salut durant l’execució de les obres per un import de 81.384,35 euros.

**Sistema de protecció solar**

Durant els últims anys, la Conselleria de Justícia i Administració Pública ha estudiat la possibilitat d’instal·lar un sistema de protecció solar en els murs cortina de la Ciutat de la Justícia de València per a reduir la incidència de la radiació solar.

En el marc del conveni de col·laboració entre la Generalitat i l’Institut Valencià de l’Edificació (IVE), este últim ha fet unes propostes per a la millora de l’eficiència energètica de la Ciutat de la Justícia de València, entre les quals es preveu la instal·lació de làmines de protecció solar en la façana sud-est, per ser la més exposada a la radiació solar.

Abans d’escometre el projecte, la Conselleria de Justícia va considerar adequat efectuar un assaig del sistema de làmines proposat en l’informe de l’IVE, en una superfície reduïda del mur cortina, amb la finalitat de verificar l’eficàcia després de l’actuació, així com la idoneïtat del sistema constructiu.

Conclosa la prova, s’han obtingut resultats positius tant des del punt de vista tècnic (compatibilitat del sistema assajat amb el mur cortina existent, reducció de la temperatura per la incidència solar i possibilitat de manteniment i neteja del sistema), com des de l’àmbit del confort (millora de les condicions tèrmiques dels locals sense reducció significativa de la il·luminació i visió de l’exterior).

Fecha: 19/10/2025